Document ID: 32003R1437

Uredba Komisije (ES) št. 1437/2003
z dne 12. avgusta 2003
o spremembah Prilog I, II, IIIB in VI k Uredbi Sveta (ES) št. 517/94 o skupnih pravilih za uvoz tekstilnih izdelkov iz nekaterih tretjih držav, ki jih ne urejajo dvostranski sporazumi, protokoli ali drugi dogovori ali druga posebna uvozna pravila Skupnosti
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 517/94 z dne 7. marca 1994 o skupnih pravilih za uvoz tekstilnih izdelkov iz nekaterih tretjih držav, ki jih ne urejajo dvostranski sporazumi, protokoli ali drugi dogovori ali druga posebna uvozna pravila Skupnosti [1], nazadnje spremenjene z Uredbo Komisije (ES) št. 1309/2002 [2], in zlasti člena 28 Uredbe,
ob upoštevanju naslednjega:
(1) Zaradi sprememb, uvedenih z Uredbo Komisije (ES) št. 1832/2002 z dne 1. avgusta 2002 o spremembi Priloge I k Uredbi Sveta (EGS) št. 2658/87 o tarifni in statistični nomenklaturi ter skupni carinski tarifi [3], je treba spremeniti tudi Prilogo I k Uredbi (ES) št. 517/94. Zaradi jasnosti je treba nadomestiti celotno prilogo.
(2) Zaradi uveljavitve nove ustavne listine Državne skupnosti Srbije in Črne gore, s katero se je 4. februarja 2003 nekdanja "Zvezna republika Jugoslavija" preimenovala v "Srbijo in Črno goro", je primerno nadomestiti ime te nekdanje republike povsod, kjer se v prilogah II, IIIB in VI k Uredbi (ES) št. 517/94 pojavlja.
(3) Uredba (ES) št. 517/94 se zato ustrezno spremeni.
(4) Ukrepi, predvideni s to uredbo, so v skladu z mnenjem Odbora za tekstil.
SPREJELA NASLEDNJO UREDBO:
Člen 1
Uredba (ES) št. 517/94 se spremeni:
1. Priloga I se nadomesti z besedilom iz Priloge k tej uredbi.
2. Izraz "Zvezna republika Jugoslavija" se povsod, kjer se v prilogah II, IIIB in VI pojavlja, nadomesti z izrazom "Srbija in Črna gora".
Člen 2
Ta uredba začne veljati na dan objave v Uradnem listu Evropske unije.
Točka (1) člena 1 se uporablja od 1. januarja 2003 dalje.
Ta uredba je v celoti zavezujoča in se neposredno uporablja v vseh državah članicah.
V Bruslju, 12. avgusta 2003

Labels: 1
3
18
5